**Božidar Potočnik** (Zagreb, 19. srpnja 1932.), hrvatski je glazbenik, dirigent, skladatelj i glazbeni pedagog.

Glazbom se počinje baviti već u osmoj godini života, a od 1955. godine pristupa Ansamblu LADO u kojem svira više narodnih glazbala te vodi orkestar, a kasnije i zbor. 1965. godine zajedno sa svojim bratom Zlatkom utemeljuje vokalni nonet *Ladarice*, dok 1966. godine u Televiziji Zagreb osniva Redakciju narodne glazbe.

Od 1974. godine okreće se stvaranju folklornog programa u zemlji i inozemstvu, a od 1985. godine u Zagrebu vodi Glazbeni ansambl "Trešnjevka", u kojem piše i obrađuje narodnu i zabavnu glazbu.

Božo Potočnik svojim je radom uvelike utjecao na vrednovanje narodne glazbe u hrvatskoj kulturi, kao i njenu primjenu u ostalim glazbenim žanrovima.

Životopis
---------

Božo Potočnik rođen je 19. srpnja 1932. godine u Zagrebu. Godine 1959. na Filozofskom fakultetu u Zagrebu završio je studij književnosti, a glazbom se počeo baviti u ranoj mladosti. U početku je bio samouk, a potkraj 2. svjetskog rata počinje sudjelovati u amaterskim tamburaškim i folklornim društvima. Postaje članom novoosnovanog mandolinističkog orkestra u željezničarskom društvu "Vinko Jeđut", a zbog svog virtuoznog sviranja mandoline vrlo brzo pristupa omladinskom društvu "Joža Vlahović", u kojemu još svira i tambure. Kao gimnazijalac u željezničarskoj koloniji u Maksimiru osniva dječji mandolinistički orkestar i zbor. Na mandolini svira mnoge žanrove od jazza do izletničkih pjesama, ali zbog nedovoljne afirmacije toga glazbala prelazi na tamburu (bisernica).

1955. godine dolazi u folklorni ansambl "LADO", u kojemu svira više narodnih glazbala, te kasnije vodi orkestar i zbor. Još kao član ansambla "LADO" zajedno s bratom Zlatkom 1965. godine osniva vokalni nonet "Ladarice". Za "Ladarice" obrađuje narodne popijevke i piše originalne skladbe, često s njima nastupa u radijskim i televizijskim emisijama, na festivalima i drugim priredbama te snima glazbene albume i glazbu za film.

1966. na Televiziji Zagreb osniva Redakciju narodne glazbe i običaja, te dugoročno koncipira njezin rad. U 25 godina vođenja te Redakcije okupio je veliki broj suradnika iz čitave Hrvatske i ostvario oko 5000 emitiranja hrvatskog folklora i narodne kulture na svim televizijskim postajama bivše Jugoslavije i mnogima u inozemstvu. Realizirao je i brojne studijske emisije uživo, kao i serije poput "Večer za tamburu", "Male priče", "Raspuća", "Susret na žici" i druge. U tom je razdoblju kao gost-dirigent nekoliko godina vodio Tamburaški orkestar Radio Zagreba, s kojim je snimio mnogobrojne obrade narodnih pjesama, ali i popularnih zabavnoglazbenih uspješnica.

1974. godine intezivno se okreće inozemstvu i radu s hrvatskim iseljenicima. S ansamblom *Duquesne University Tamburitzans* iz Pittsburgha surađuje oko 20 godina. Više puta putuje u Australiju u Sydney, Melbourne, Perth, Wooloongong, Geelong i Adelaide, gdje pokreće nekoliko tamburaških orkestara i sviranju tambura podučava djecu hrvatskih iseljenika. Također kraće vrijeme djeluje u Mađarskoj i Kanadi (Toronto), dok je nekoliko desetljeća bio prisutan među Gradišćanskim Hrvatima u Austriji.

Od 1985. godine vodi Glazbeni ansambl "Trešnjevka" iz Zagreba, u kojemu nastoji proširiti izvedbene mogućnosti tambure.

U svojoj karijeri obradio je više od 800 napjeva iz starijeg i novijeg folklornog naslijeđa, te popularne i zabavne glazbe. Napisao je oko 150 originalnih skladbi (pretežno za tambure), te filmske i kazališne glazbe.

Član je Hrvatskog društva skladatelja.

Nagrade i priznanja
-------------------

Božo Potočnik dobitnik je brojnih nagrada i priznanja u zemlji i inozemstvu za autorski i organizacijski rad na promicanju hrvatske narodne kulture i baštine. Predsjednik Republike Hrvatske dr. Franjo Tuđman odlikovao ga je 1997. Redom Danice Hrvatske s likom Marka Marulića i 1999. Redom hrvatskog pletera.

* 1998. - medijska nagrada *KOR* za životno djelo
* 1998. - *Zlatna plaketa STATUS* povodom 45 godina umjetničkog rada

**Porin**

* 2003. - nagrada za najbolju izvedbu folklorne glazbe, album "Na zelenom travniki"
* 2005. - nagrada za životno djelo i poseban doprinos vrednovanju narodne glazbe u hrvatskoj kulturi

Izvori
------

1. ↑  Omladinsko kulturno-umjetničko društvo Trešnjevka Arhivirano 2009-05-30 na Wayback Machine-u - Božo Potočnik - životopis
2. ↑  Tamburaški sastav "Svita" Arhivirano 2009-04-18 na Wayback Machine-u - Božo Potočnik
3. ↑  Institut hrvatske glazbene industrije Arhivirano 2009-05-15 na Wayback Machine-u - Božo Potočnik - životopis
4. ↑  Hrvatska glazbena unija: Dobitnici nagrade STATUS 1998.

Vanjske poveznice
-----------------

* Hrvatsko društvo skladatelja: Potočnik, Božo (životopis)
* www.porin.info - Božo Potočnik (životopis) Arhivirano 2014-07-14 na Wayback Machine-u
* HDS ZAMP – Baza autora: Božo Potočnik (popis djela)

  


| * p
* r
* u
Dobitnici Porina za životno djelo |
| --- |
| 
Nikša Bareza *(2008.)* • Dražen Boić *(posmrtno, 2013. )* • Drago Britvić *(2006.)* • Željko Brkanović *(2014.)* • Vinko Coce *(posmrtno, 2014.)* • Emil Cossetto *(2004.)* • Croatia Records *(2007.)* • Arsen Dedić *(1999.)* • Veljko Despot *(2013.)* • Valter Dešpalj *(2014.)* • Dubravko Detoni *(2007.)* • Drago Diklić *(2011.)* • Mato Došen *(2010.)* • Rajko Dujmić *(2013. )* • Dino Dvornik *(2009.)* • Nikša Gligo *(2015.)* • Pero Gotovac *(2000.)* • Milan Horvat *(2005.)* • Đelo Jusić *(2007.)* • Alfi Kabiljo *(2004.)* • Nikica Kalogjera *(2001.)* • Stipica Kalogjera *(2010.)* • Milko Kelemen *(1998.)* • Tereza Kesovija *(2009.)* • Josip Klima *(2011.)* • Anđelko Klobučar *(2002.)* • Mišo Kovač *(2012.)* • Vladimir Kranjčević *(2013.)* • Miroslav Križić *(posmrtno, 2014.)* • Vladimir Krpan *(2001.)* • Ljubo Kuntarić *(2009.)* • Kvartet 4M *(1995.)* • Ansambl narodnih plesova i pjesama Hrvatske LADO *(2002.)* • Dubravko Majnarić *(2014.)* • Anton Marti *(1994.)* • Branko Mihaljević *(2005.)* • Stjepan Mihaljinec *(2012.)* • Miroslav Miletić *(2009.)* • Drago Mlinarec *(2005.)* • Tomislav Neralić *(2006.)* • Gabi Novak *(2006.)* • Đorđe Novković *(1996.)* • Boško Petrović *(2003.)* • Julije Njikoš *(2010.)* • Krešimir Oblak *(posmrtno, 2014.)* • Frano Parać *(2015.)* • Ruža Pospiš Baldani *(2003.)* • Anđela Potočnik *(posmrtno, 2013. )* • Božo Potočnik *(2005.)* • Miljenko Prohaska *(1995.)* • Ivo Robić *(1997.)* • Zdenko Runjić *(1998.)* • Stanko Selak *(2013. )* • Stjepan Jimmy Stanić *(2013. )* • Ljubo Stipišić *(2006.)* • Siniša Škarica *(2002.)* • Zvonko Špišić *(2008.)* • Vjekoslav Šutej *(posmrtno, 2010.)* • Radojka Šverko *(2014.)* • Time *(2012.)* • Nenad Turkalj *(2004.)* • Dunja Vejzović *(1999.)* • Radovan Vlatković *(2012.)* • Dražen Vrdoljak *(2003.)* • Vice Vukov *(2000.)* • Zagrebački kvartet *(2000.)* • Zagrebački solisti *(1994.)*
 |
| Porin • Hrvatska diskografska udruga • Hrvatsko društvo skladatelja • Diskografija |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 48421510
* LCCN: n92048801
* ISNI: 0000 0000 4134 1283

 |